<classify> WAZIRI Mkuu, Kassim Majaliwa amesema nchini Tanzania hakuna ubanaji wa uhuru wa vyombo vya habari wala taasisi zisizo za kiserikali.Amesema jambo hilo linadhihirishwa na uwepo wa vituo vya redio 152, ambavyo kati yake ni vituo vitatu tu, ndivyo vinavyomilikiwa na serikali. Waziri Mkuu alitoa kauli hiyo juzi katika maadhimisho ya siku ya Umoja wa Mataifa UN, yaliyofanyika viwanja vya Karimjee jijini Dar es Salaam.Tunapenda kuwahakikishia kuwa Serikali ya Tanzania inaongozwa na Katiba na sheria za nchi ambazo zinatoa uhuru wa kujieleza na kupata habari, alisisitiza. Alisema mwananchi yeyote atakayeenda kinyume na sheria, serikali itamwajibisha kwa mujibu wa sheria na taratibu za nchi.Alisema serikali imeridhia mkataba wa kimataifa wa haki za kiraia na ule wa haki za kiuchumi, kijamii na kitamaduni. Pia serikali imeendelea kutekeleza wajibu wake katika kuiwezesha jamii, kuishi salama kwa amani na utulivu kwa kuzingatia sheria za nchi.Alisema kukuza, kuimarisha na kulinda haki za binadamu ni wajibu wa serikali na kwa kuzingatia umuhimu huo mwaka 1984 iliingiza sheria ya haki za binadamu katika Katiba.Katika hatua nyingine, Waziri Mkuu alisema kuwa hatua ya kuwarejesha wakimbizi wa Burundi nchini kwao, ilikuwa ni ya hiari na imetekelezwa baada ya hali ya amani kurejea.Alisema hakuna sababu ya kuendelea kuwahifadhi wakimbizi, ambao kwa hiari yao wameamua kurejea nchini kwao ili wakaendelee na shughuli za kulijenga taifa lao. Nasisitiza kuwa hatua hii ni ya hiari. Tangu Septemba mwaka jana Tanzania kwa kushirikiana na serikali ya Burundi na UNHCR imekuwa ikiwarejesha wakimbizi hao kwao, alieleza.  <topic>: kitaifa 